BB, automatizimi do të eliminojë shumë vende pune
Presidenti i Bankës Botërore thotë se automatizimi do të eliminojë dy të tretat e vendeve të punës në vendet në zhvillim.
Robotika, dikur e cilësuar si një shkencë imagjinare, tashmë është një realitet ekonomik për punonjësit në mbarë botën. Por automatizimi i proceseve që bëhen nga njerëzit ka një kosto, thotë Presidenti i Bankës Botërore Jim Yong Kim. Kjo do të ndikojë tek miliona punonjës në vendet që tani ofrojnë fuqi punëtore me kosto të ulët për mallrat e konsumit si veshjet dhe telefonat inteligjentë. Por humbja e vendeve të punës mund të ketë pasoja më të gjera, përfshirë migrimin masiv të personave të papunë. Kjo pastaj mund të krijojë kushtet për mundësi dhe konflikt, thotë ekonomistja Diane Lim e organizatës Bordi i Konferencave. Banka Botërore thotë se kjo është një çështje urgjente duke patur parasysh konfliktet e shumta serioze në mbarë botën, përfshirë krizën më të rëndë të refugjatëve që nga Lufta e Dytë Botërore. Eonomistja Lim thotë se automatizimi do të çojë në ripërkufizimin e punës së njeriut. Banka Botërore thotë se nuk është e qartë se sa vende pune do të shkurtojë automatizimi. Por, zoti Kim thotë se koha për të vepruar është tani. Shtetet e Bashkuara nuk kanë qenë imune ndaj këtyre ndryshimeve. Shumica e studimeve sugjerojnë se automatizimi, jo tregtia, ishte përgjegjës për pjesën më të madhe të vendeve të humbura të punës në sektorin e prodhimit mes viteve 2000 dhe 2010.